"Biroul de Informare Publică şi Relaţii cu Mass-Media este abilitat să informeze că, astăzi, 30 august 2012, conducerea Consiliului Superior al Magistraturii a sesizat Consiliul Naţional al Audiovizualului şi Inspecţia Judiciară cu privire la încălcarea dreptului la imagine şi viaţă privată a doamnei judecător Alina Nicoleta Ghica, preşedintele Consiliului Superior al Magistraturii, a doamnei procuror Oana Andrea Schmidt-Hăineală, vicepreşedintele Consiliului Superior al Magistraturii şi a domnului judecător Cristi Vasilică Danileţ, membru ales al Consiliului Superior al Magistraturii", se arată într-un comunicat remis MEDIAFAX de CSM.

Sesizările vizează difuzarea, în emisiuni din 23, 25, 28 şi 29 august, a unor dezbateri şi comentarii tematice în legătură cu informaţii privind traseul profesional şi aspecte din viaţa privată a preşedintelui CSM, a vicepreşedintelui şi a unui membru ales al CSM, respectiv Cristi Danileţ, precizează Consiliul.

Într-o emisiune difuzată în seara zilei de 29 august, de pildă, sub pretextul unor dezvăluiri despre magistratul Cristi Danileţ, s-a afirmat că acesta ar fi fost dat în judecată de către părinţii săi.